Legislatívna rada vlády 
    Slovenskej republiky

								Na rokovanie vlády SR
								Dňa  12. januára 2005 
								Materiál č.: 23133/2004
								K bodu.:

S T A N O V I S K O 
  
k návrhu skupiny poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov 

I

Predseda Národnej rady Slovenskej republiky Pavol Hrušovský požiadal listom z 12. novembra 2004 vládu Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky o zaujatie stanoviska k návrhu poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov (tlač č. 960).

II

Cieľom navrhovaného zákona je legislatívnou úpravou pomôcť pri potláčaní poisťovacích podvodov, ktoré neúmerne zvyšujú poistné plnenia z povinného zmluvného poistenia zodpovednosti za škodu spôsobenú prevádzkou motorového vozidla. Navrhovaná úprava rieši problémy, ktoré sa vyskytujú pri vykonávaní tohto druhu poistenia doplnením registra o informácie, ktoré sa týkajú všetkých dopravných nehôd, ako aj škôd spôsobených prevádzkou motorových vozidiel.
Ďalej sa v návrhu zákona upravujú niektoré ustanovenia zákona č. 315/1996 Z.z. o premávke na pozemných komunikáciách v znení neskorších predpisov, najmä čo sa týka poskytovania potrebných informácií Slovenskej kancelárii poisťovateľov z evidencie motorových vozidiel a z evidencie dopravných nehôd v elektronickej forme.
Ministerstvo financií vo svojom stanovisku k predmetnému návrhu zákona, doručenom dňa 1. decembra 2004, vyjadrilo súhlas s pripomienkou, aby v § 25 v odsekoch 1 až 3 bol pojem „poisťovateľ“ presne vymedzený tak, že sa jedná o poisťovateľov, korí poskytujú povinné zmluvné poistenie zodpovednosti za škodu, ale aj poistenie v súvislosti s prevádzkou motorových vozidiel.

III

Legislatívna rada vlády SR návrh zákona prerokovala na svojom zasadnutí dňa 14. decembra 2004 a vláde Slovenskej republiky odporučila nesúhlasiť s predloženým návrhom z dôvodov uvedených v pripojenom návrhu stanoviska vlády Slovenskej republiky. 

IV.

N á v r h 

STANOVISKO
vlády Slovenskej republiky

k návrhu poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov (tlač 960)

Vláda Slovenskej republiky n e s ú h l a s í  s návrhom poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky o premávke na pozemných komunikáciách v znení neskorších predpisov (tlač 960) z týchto dôvodov:

1.	ustanovenie Čl. I  je nepriamou novelou trestného poriadku. Orgány činné v trestnom konaní nemajú zákonom ustanovené povinnosti, ktoré sa uvádzajú v návrhu tohto zákona.
2.	Navrhované ustanovenia  v bode 5 menia a rozširujú povinnosti Kancelárie nad rámec podmienok ustanovených smernicou Európskeho parlamentu a Rady 2000/26/ES a smerníc Rady 73/239/EHS, 88/357/EHS.
3.	Z celého návrhu zákona nie je zrejmé, v akom rozsahu a periodicite sa majú údaje poskytovať.
4.	návrh zákona nie je v súlade so znením zákona č. 752/2004 Z.z. o podmienkach prevádzky vozidiel v premávke na pozemných komunikáciách.
5.	Okrem toho má návrh zákona viaceré legislatívno technické nedostatky, napr. v úvodnej vete chýba citácia zákona č. 595/2003 Z.z. a iné.

V Bratislave 5. januára 2005
					
Vpracoval : Andrej Sinicyn
Schválil :   Štefan Grman
                generálny riaditeľ
          sekcie vládnej legislatívy

						    Daniel  L i p š i c

				Podpredseda vlády SR, minister spravodlivosti SR a
					predseda Legislatívnej rady vlády SR